– Der det ikke ferdes folk er det ikke nødvendig å bruke pose. For eksempel i skogen eller på fjellet langt fra stier og der folk går.

Ståle Sørensen er politiker i Miljøpartiet De Grønne og sitter i Fylkestinget i Buskerud, og bystyret i Drammen.

Hundeposen er alltid med, men Ståle Sørensen lar ofte hundemøkka ligge. Foto: Raymond Dalen / NRK

Han har selv hund. Ofte lar han hundemøkka ligge – av miljøhensyn.

Det er bruken av plast i hundeposene som er utfordringen. De aller fleste bruker vanlig plast, og det tar 10–20 år å bryte ned en plastpose.

– Det er fokus på plast for tiden. Vi bør forsøke å redusere plastbruken på alle områder, sier Sørensen.

Flere hundre tusen poser daglig

Det er rundt 560.000 hunder her i landet. Hvis halvparten bruker en hundepose om dagen er det 280.000 poser hver dag.

– Jeg mener ikke at man skal la være å ta opp møkka hvis hunden gjør fra seg på en gangvei eller sti. Hovedregelen er at man bruker pose. Men i mange tilfeller setter hunden seg til på steder der det ikke er så stor fare for at folk tråkker i det, sier Sørensen.

Les også: Fant 70 poser med hundebæsj

Nedbrytbart alternativ?

I fjordparken i Drammen er Bjørn Skjulestad ute med hunden. I lomma har han flere hundeposer. Han er alltid nøye med å plukke opp, men tenker sjelden på plasten.

Bjørn Skjulestad visste ikke at det finnes nedbrytbare hundeposer. Foto: Raymond Dalen / NRK

– Nei, jeg gjør ikke det. Den som finner opp en hundepose som går i oppløsning, kommer til å gjøre det skarpt, sier han.



– Det finnes jo allerede?



– Gjør det?! Da må jeg skaffe meg sånne øyeblikkelig! Det visste jeg ikke!

Nedbrytbare hundeposer er et alternativ, men en ringerunde til en håndfull dyrebutikker avslører at de færreste har hørt om slike poser, eller at de selger ganske lite av dem.

En av grunnene er at de er nesten dobbelt så dyre som vanlig plastposer. Dessuten kjøper folk gjerne posene sine i dagligvarebutikken, og der er det bare plast.

Planet Plast Du trenger javascript for å se video.

– Vær kritisk

Men ikke alle nedbrytbare poser er like miljøvennlige. Noen krever varmebehandling for å gå i oppløsning.



– Du bør se etter de som er biologisk nedbrytbare, de går i oppløsning av seg selv. Men avfallsselskapene er ikke så begeistret for å få dem i matavfallet, for de setter seg ofte fast i maskinene ved anleggene, sier MDG-politikeren.

– Dermed står jeg på at du bør la hundemøkka ligge der det er mulig – den blir i alle fall borte ganske fort.

Les også: Nedbrytbare poser ødelegger miljøet

Hvis halvparten av Norges 560.000 hunder bruker to poser hver dag, blir det over 204 millioner poser i løpet av et år. Foto: Harald Inderhaug / NRK

Ingen regler

Det finnes ingen regler for hvorvidt man må plukke opp etter hunden, sier Frode Vestgarden i avdelingen for idrett, park og natur i Drammen kommune.

– Men jeg tenker vel at man i alle fall må plukke opp på de stedene der det er opparbeidet anlegg. Det verste er når folk bruker hundepose, og så henger dem i trærne.